Diari Oficial de la Generalitat Valenciana


Sumari del DOGV 8639, del 20-09-2019 (2019/8936)

DECRET 197/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents als municipis afectats pels danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8639

Data del DOGV
:   20-09-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/8936


Data del document
:   20-09-2019

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

DECRET 197/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents als municipis afectats pels danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019. [2019/8936]  
  
Els dies 11, 12, 13 i 14 de setembre de 2019, la Comunitat Valenciana s'ha vist afectada per un temporal de pluges d'una intensitat, extensió i abast inusitats, amb registres de precipitació acumulada que han superat àmpliament els 250 litres per metre quadrat en 24 hores en moltes localitats, fenòmens costaners de gran intensitat i forts vents, que han afectat milers de ciutadans i ciutadanes al seu habitatge i als seus efectes, en la seua capacitat de transport o en l'accés als serveis bàsics. A més, el temporal ha ocasionat importants danys a béns i infraestructures, i ha provocat importants despeses, derivades de les actuacions urgents que, com a conseqüència del temporal, s'estan abordant per les diferents administracions.  
És per això que resulta necessari escometre de manera immediata les actuacions precises per a aconseguir, al més prompte possible, la tornada a la normalitat de les zones de la Comunitat Valenciana que s'han vist afectades.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que s'entén per «tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències: «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades pel temporal al qual es refereix aquest acord.  
A l'efecte, la Llei 13/2010, de 23 de novembre, de la Generalitat, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i en l'article 66, crea la Comissió Interdepartamental per al Seguiment i la Coordinació de la Postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
En les ajudes a què es refereix aquest decret, donada la intensitat del temporal, l'extensió que s'hi va veure afectada i els efectes catastròfics que va originar, que han de ser reparats al més prompte possible, concorren circumstàncies singulars i raons d'interès públic, social, econòmic i humanitari que dificulten la convocatòria pública i justifiquen l'atorgament en règim de concessió directa.  
En aquest decret es concedeixen, amb caràcter d'urgència, les ajudes perquè els municipis afectats per aquest temporal puguen cobrir les despeses extraordinàries, en els quals hagen incorregut per treballs realitzats, així com el suport tècnic per a les ajudes de la Generalitat Valenciana pel temporal a què es refereix aquest decret.  
Per tot això, i en virtut del que disposa l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'article el 28.c de la Llei 5/1983, de 30 de desembre, de la Generalitat, del Consell, i a proposta de la consellera de Justícia, Interior i Administració Pública, el Consell, prèvia deliberació, en la reunió de 20 de setembre de 2019,  
  
  
DECRETE  
  
Article 1. Objecte  
L'objecte d'aquest decret és aprovar les bases reguladores i concessió directa de les ajudes als ajuntaments que s'assenyalen en l'annex per les despeses extraordinàries que haja hagut d'escometre el municipi durant l'episodi d'emergència, entenent com a tals les despeses realitzades per aqueix motiu des de l'11 de setembre fins a la data de publicació d'aquest decret i, si escau, com una subvenció directa per al suport tècnic en la gestió de les ajudes, i concedir les ajudes indicades amb càrrec als pressupostos de la Generalitat per a 2019.  
  
Les ajudes hauran d'anar destinades a cobrir les despeses extraordinàries tant corrents com de personal, que hagen hagut d'escometre els municipis com a conseqüència del temporal, d'acord amb els criteris establits en l'article 4 d'aquest decret.  
  
Article 2. Beneficiaris  
Són beneficiaris d'aquestes ajudes els ajuntaments afectats pel temporal ocorregut en la Comunitat Valenciana els dies 11, 12, 13 i 14 de setembre de 2019, que s'assenyalen en l'annex.  
  
Article 3. Import de les ajudes  
1. L'import global màxim de les ajudes a concedir derivades d'aquest decret ascendeix a 61.231.729 d'euros, d'acord amb la previsió legal de l'últim paràgraf de l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquestes ajudes s'imputaran a la línia de subvenció que s'habilite, mitjançant el corresponent expedient de modificació pressupostària, en el capítol IV del programa 221.10 del pressupost de l'AVSRE.  
  
Article 4. Procediment  
1. Aquestes ajudes s'atorguen a l'empara de l'article 168.1.c de la Llei 1/2015, en virtut de les circumstàncies que consten en l'Acord de 20 de setembre de 2019, del Consell, pel qual s'inicien les actuacions per a pal·liar els danys produïts pel temporal de pluja, fenòmens costaners i vents, ocorregut a la Comunitat Valenciana els dies 11, 12, 13 i 14 de setembre de 2019.  
2. El procediment s'iniciarà d'ofici, de conformitat amb l'article 58 de la Llei 39/2015, d'1 d'octubre, del procediment administratiu comú de les administracions públiques, mitjançant petició raonada per part de l'alcaldia de la corporació local, i presentació d'una declaració certificada expedida per la secretaria/intervenció municipal, en un termini de quinze dies des de l'endemà de la publicació d'aquest decret, de les despeses extraordinàries que haja hagut d'escometre el municipi durant l'episodi d'emergència, així com si escau, de les despeses derivades del suport tècnic en la tramitació d'altres ajudes de la Generalitat.  
  
En el supòsit de despeses extraordinàries s'entendrà, com a període de l'episodi d'emergències, el que va des de l'11 de setembre fins a la data de publicació d'aquest decret. Quan es tracte de les despeses derivades del suport tècnic establit en aquest apartat, el període abastarà 45 dies des de la publicació del present decret.  
3. En cas que no es presente algun dels documents preceptius, es requerirà l'interessat perquè esmene la falta o els acompanye en un termini de 10 dies, d'acord amb el que es disposa en l'article 68 de l'esmentada Llei 39/2015, d'1 d'octubre, amb indicació que, si així no ho fera, se'l tindrà per desistit de la seua petició, prèvia resolució que haurà de ser dictada en els termes previstos en l'article 21 d'aquella.  
  
Completada la recepció de sol·licituds juntament amb la documentació preceptiva, l'AVSRE formularà proposta de resolució, previ examen dels informes que resulten necessaris per a valorar els danys subvencionables.  
4. Els criteris d'avaluació de les sol·licituds presentades seran els següents:  
a) La relació directa i determinant dels fets causants de la sol·licitud d'ajuda, amb una situació d'emergència o de naturalesa catastròfica, en els termes establerts en aquest decret.  
b) El caràcter ineludible i inajornable de les actuacions a les quals s'ha de subvenir amb l'ajuda sol·licitada.  
c) La proporcionalitat entre la magnitud dels danys produïts i la quantia de les ajudes que es concediran.  
d) El caràcter complementari amb altres ajudes, indemnitzacions o altres beneficis que, pels mateixos conceptes, pogueren ser concedides per altres administracions o ens públics o privats, nacionals o internacionals.  
5. Mitjançant resolució de la persona titular de la Conselleria de Justícia, Interior i Administració Pública, a la vista de la proposta efectuada per la direcció de l'AVSRE, es concediran les ajudes sol·licitades.  
  
6. El pagament de les quanties atorgades als ajuntaments es realitzarà mitjançant el deslliurament de bestreta de la quantitat de 45.000 euros, per a cadascun dels municipis relacionats en l'annex, en concepte de despeses extraordinàries. En el supòsit de despeses derivades del suport tècnic, la bestreta serà de 15.000 euros per municipi beneficiari. La quantia de les ajudes concedides podrà ser modificada en qualsevol moment, encara que se n'haja satisfet l'import, quan s'hagueren alterat les condicions per a l'obtenció de la subvenció, així com quan s'hagen obtingut concurrentment altres aportacions per a les mateixes finalitats i aquestes superen conjuntament el valor del mal produït.  
  
  
Article 5. Finalitat  
Els imports, que tindran la consideració d'ajudes directes, es destinaran exclusivament a la cobertura de les despeses derivades d'actuacions inajornables en situació d'emergència, dutes a terme en el mateix moment de produir-se aquesta, o en els immediatament posteriors a la finalització dels fets causants fins a la publicació d'aquest decret, sempre que el seu objecte siga el funcionament dels serveis públics essencials i imprescindibles per a garantir la vida i seguretat de les persones. En tot cas, s'exclouen d'aquest concepte els treballs duts a terme en mitjans propis de la corporació local.  
Igualment podran incloure's, si escau, les despeses vinculades al suport tècnic en la tramitació de les ajudes de la Generalitat.  
  
Article 6. Obligacions de les entitats locals  
En el cas de les ajudes directes les corporacions locals assumiran les obligacions següents:  
a) Presentar, dins del termini indicat en la concessió d'ajudes de la Generalitat, davant l'Agència Valenciana de Seguretat i Resposta a les Emergències, una memòria final que certifique la correcta realització de les diferents actuacions, juntament amb un certificat exprés que totes les despeses s'ajusten als criteris i requisits establerts en l'article 4 del present decret.  
b) Justificar, dins del termini indicat en la resolució de concessió, davant l'Agència Valenciana de Seguretat i Resposta a les Emergències, la totalitat de les despeses realitzades fins al 100 % de l'aportació efectuada, incloent-hi una relació completa que especifique capítol de despesa i tipologia d'actuació, i tot això d'acord amb el que s'estableix en l'article 30 de la Llei 38/2003, de 17 de novembre, general de subvencions, i altra normativa aplicable, a través d'algun dels sistemes que es determinarà en la concessió d'ajudes.  
c) Reintegrar els fons percebuts que no hagueren sigut degudament justificats, dins del termini i en la forma escaient, davant l'Agència Valenciana de Seguretat i Resposta a les Emergències.  
d) Sotmetre's a les actuacions de comprovació que, respecte a la gestió d'aquests fons, duguen a terme els tècnics competents en les matèries objecte d'aquestes ajudes, així com a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.  
  
Article 7. Control d'actuacions  
La Generalitat efectuarà un control de les actuacions de reparació dels danys objecte d'aquest decret, que consistirà en la realització d'un control de camp sobre un mínim del 5 % de les sol·licituds presentes i del 5 % del volum sol·licitat, seleccionades mitjançant un procediment aleatori corregit per criteris de factors de risc.  
  
Article 8. Efectes  
1. En allò no previst en aquest decret, les subvencions es regiran per la Llei 38/2003, de 17 de novembre, general de subvencions, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació d'aquest decret en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que s'hi considere oportuna.  
  
  
Orihuela, 20 de setembre de 2019  
  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
ANNEX  
  
Província d'Alacant  
  
Comarca del Baix Segura  
Algorfa  
Almoradí  
Benejúzar  
Benferri  
Benijófar  
Bigastro  
Callosa de Segura  
Catral  
Cox  
Daya Nueva  
Daya Vieja  
Dolores  
Formentera del Segura  
Granja de Rocamora  
Guardamar del Segura  
Jacarilla  
Los Montesinos  
Orihuela  
Pilar de la Horadada  
Rafal  
Redován  
Rojales  
San Fulgencio  
San Isidro  
Sant Miquel de les Salines  
Torrevieja  
  
Comarca del Baix Vinalopó  
Crevillent  
  
  
Comarca de l'Alt Vinalopó  
Villena  
  
  
Província de València  
  
Comarca de la Costera  
Font de la Figuera, la  
Moixent  
  
Comarca de la Vall d'Albaida  
Agullent  
Aielo de Malferit  
Albaida  
Atzeneta d'Albaida  
Bellús  
Beniatjar  
Benigànim  
Bocairent  
Castelló de Rugat  
Fontanars dels Alforins  
Pobla del Duc, la  
Llutxent  
L'Olleria  
Ontinyent